钦定古今图书集成/明伦汇编/氏族典/第113卷 > 崔鉴
## 钦定古今图书集成/明伦汇编/氏族典/第113卷 > 崔鉴

按《名山藏本行记》：“鉴，京师人。父佑，嗜酒狎娼，取娼与
居。娼时时诬妻，佑尝被酒，窘辱之，佑出娼恶詈妻，妻
复之。娼击败妻面，妻入室，抚床涕泣。鉴时年十三，自
学舍归，妻见鉴，悲恸不胜，而语之故，曰：‘吾自寻死耳’。
鉴曰：‘母勿复忧’。潜入学舍，挟刃归。适娼扫厅，且扫且
骂，鉴从旁拔刃刺娼左胁随毙。鉴匿刃牖下，亡走数”
里，忽自念曰：“父归不知，以为吾母，母莫自明矣。”即走
返。佑果告妻于官。捕者至，鉴曰：“我也。”从牖下出刃示
之，遂就狱。事闻，世宗下法司议，刑部尚书闻渊等议：
“鉴孝心迫切，情在全母，请释其罪。”诏曰：“可。”